Predkladacia správa

	Materiál sa predkladá na základe uznesenia vlády č. 443 z  23. mája 2001, ktoré v bode B.3. uložilo ministrovi hospodárstva predložiť vyhodnotenie úpravy cla na vybrané komodity pre potreby rozvoja elektrotechnického priemyslu na Slovensku, v rámci stanovených colných kvót na rok 2001 a na základe uznesenia vlády č. 1148 zo                      6. decembra 2001, ktoré v bode B.2. uložilo ministrovi hospodárstva predložiť na rokovanie vlády vyhodnotenie čerpania colných kvót dovozu za rezort hospodárstva v roku 2001, vrátane vplyvu na štátny rozpočet vo väzbe na obchodnú bilanciu. Uvedené uznesenie bolo prijaté v súvislosti so schválením nového colného sadzobníka pre rok 2002. Predložený materiál je spoločný pre obidve uznesenia vlády SR vzhľadom k tomu, že Informácia ... obsahuje hodnotenie čerpania tých istých colných kvót za rezort za rok 2001. 

	Princíp fungovania colných kvót spočíva v poskytovaní colného zvýhodnenia (colnej preferencie) pri dovoze určitého množstva tovaru stanoveného kvótou. Po vyčerpaní kvóty sa aplikuje zmluvná colná sadzba uvedená v prílohe č. 1 nariadenia vlády, ktorým sa vydáva colný sadzobník.

	Slovenská republika uplatňuje tri druhy colných kvót, ktoré sa odlišujú zmyslom ich zavedenia z hľadiska záujmov štátu.  Colné kvóty minimálneho a bežného prístupu na trh, vyplývajú z Dohody o poľnohospodárstve, prijatej v rámci záverečného dokumentu Uruguajského kola mnohostranných obchodných rokovaní.  Ďalej sú to bilaterálne colné kvóty vyplývajúce z dvojstranných dohôd SR o voľnom obchode. Sú obsiahnuté v Integrovanej colnej tarife, ktorú SR uverejňuje vo Finančnom spravodajcovi, resp. v internetovej sieti. Dočasné colné kvóty, na rozdiel od už uvedených, nepredstavujú colné koncesie, vyplývajúce z medzinárodných záväzkov, ale sú vyvolané aktuálnou potrebou SR doviezť určité druhy tovaru so zníženou alebo nulovou colnou sadzbou. V roku 2001 sa dočasné colné kvóty vzťahovali na dovoz niektorých agropotravinárskych komodít a na dovoz 11 druhov priemyselného tovaru. Colné kvóty na dovoz priemyselných druhov tovaru boli zverejnené v prílohe č. 7 nariadenia vlády, ktorým sa vydáva colných sadzobník. S účinnosťou od 1. júna 2001 nadobudlo platnosť Nariadenie vlády SR z 23. mája 2001, ktorým sa mení a dopĺňa nariadenie vlády SR č. 480/2000 Z. z., ktorým sa vydáva colný sadzobník na rok 2001 v znení neskorších predpisov, ktorým sa rozširuje zoznam vybraných komodít s dočasnou úpravou colných sadzieb a colných kvót na dovoz pre potreby elektrotechnického priemyslu. Zoznam  vybraných komodít pre potreby elektrotechnického priemyslu obsahuje 20 podpoložiek colného sadzobníka a tvorí prílohu č. 12 k nariadeniu vlády č. 480/2000 Z. z.  Na rozdiel od poľnohospodárskych komodít sa colné kvóty pri priemyselných druhoch tovaru aplikovali jednotne po celý rok 2001, a to pri nulovom dovoznom cle.

	Predkladaný materiál obsahuje vyhodnotenie čerpania colných kvót dovozu priemyselných druhov tovaru, ktoré pre rok 2001 navrhlo Ministerstvo hospodárstva SR. Ide o kvóty v rámci kategórie dočasných colných kvót.

	Vzhľadom na skutočnosť, že aj v roku 2001 bolo poskytovanie colných preferencií administrované v kompetencii colných orgánov, predkladaný materiál bol spracovaný na základe údajov poskytnutých Colným riaditeľstvom SR. Colné kvóty sú jedným z opatrení colnej politiky štátu, ktorá je v kompetencii Ministerstva financií SR.

	Z uvedeného dôvodu, v prípade že vláda SR v budúcnosti schváli dočasné preferenčné opatrenia v oblasti colných sadzieb, pragmatickejším riešením bude, ak vyhodnotenie ich dopadov na štátny rozpočet spracuje Colné riaditeľstvo SR, resp. Ministerstvo financií SR. Iba tieto dve inštitúcie disponujú údajmi o reálnych dovozoch v rámci colných preferencií a o výške skutočne odvedených prostriedkov do štátneho rozpočtu súvisiacich s colným dlhom.